CELEX: 32021D1145
Language: hr
Date: 2021-06-30 00:00:00
Title: Provedbena odluka Komisije (EU) 2021/1145 оd 30. lipnja 2021. o primjeni Direktive br. 2009/103/EZ Europskog parlamenta i Vijeća u odnosu na provjere osiguranja od građanskopravne odgovornosti u pogledu upotrebe motornih vozila koja se uobičajeno nalaze u Crnoj Gori i Ujedinjenoj Kraljevini (Tekst značajan za EGP)

13.7.2021   
               
               
                  HR
               
               
                  Službeni list Europske unije
               
               
                  L 247/100
               
            
         PROVEDBENA ODLUKA KOMISIJE (EU) 2021/1145
         оd 30. lipnja 2021.
         o primjeni Direktive br. 2009/103/EZ Europskog parlamenta i Vijeća u odnosu na provjere osiguranja od građanskopravne odgovornosti u pogledu upotrebe motornih vozila koja se uobičajeno nalaze u Crnoj Gori i Ujedinjenoj Kraljevini
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2009/103/EZ Europskog parlamenta i Vijeća od 16. rujna 2009. u odnosu na osiguranje od građanskopravne odgovornosti u pogledu upotrebe motornih vozila i izvršenje obveze osiguranja od takve odgovornosti (1), a posebno njezin članak 2. točku (b) u vezi s člankom 8. stavkom 2.,
         budući da:
         
                     (1)
                  
                  
                     U skladu s člankom 8. stavkom 1. drugim podstavkom Direktive 2009/103/EZ, vozila koja se uobičajeno nalaze u trećoj zemlji smatraju se, kad je riječ o valjanoj zelenoj karti ili potvrdi o graničnom osiguranju u pogledu upotrebe takvih vozila, vozilima koja se uobičajeno nalaze u Uniji ako nacionalni uredi svih država članica pojedinačno, svaki u skladu s odredbama vlastitog nacionalnog prava o obveznom osiguranju, jamče likvidaciju šteta u vezi s nesrećama koje se dogode na njihovu području i koje prouzroče takva vozila.
                  
               
                     (2)
                  
                  
                     Prema članku 2. Direktive 2009/103/EZ primjena članka 8. te direktive na vozila koja se uobičajeno nalaze u trećoj zemlji uvjetovana je zaključivanjem sporazuma između nacionalnih ureda za osiguranje država članica i nacionalnog ureda za osiguranje te treće zemlje. Osim toga, da bi se članak 8. te direktive primjenjivao na takva vozila, Komisija bi trebala odrediti datum primjene te odredbe za ta vozila i vrste vozila na koje se ta odredba treba primjenjivati, nakon što se u uskoj suradnji s državama članicama uvjerila da je takav sporazum zaključen.
                  
               
                     (3)
                  
                  
                     Nacionalni uredi za osiguranje država članica Europskog gospodarskog prostora i drugih pridruženih država sklopili su 30. svibnja 2002. sporazum kojim se jamči likvidacija šteta nastalih zbog nezgoda koje se dogode na njihovu području, a koje su prouzročila vozila koja se uobičajeno nalaze na području drugih stranaka tog sporazuma, neovisno o tome jesu li takva vozila osigurana (Sporazum).
                  
               
                     (4)
                  
                  
                     Nacionalni uredi za osiguranje država članica te ureda za osiguranje Andore, Bosne i Hercegovine, Islanda, Lihtenštajna, Norveške, Srbije, Švicarske i Ujedinjene Kraljevine potpisali su 6. siječnja 2021. dopunu sporazumu kojim je Sporazum izmijenjen kako bi uključivao nacionalni ured za osiguranje Crne Gore. U dopuni sporazumu previđeni su praktični aranžmani za ukidanje provjera osiguranja vozila koja se uobičajeno nalaze na državnom području Crne Gore i koja podliježu Sporazumu.
                  
               
                     (5)
                  
                  
                     Nacionalni ured za osiguranje Ujedinjene Kraljevine potpisao je Sporazum 30. svibnja 2002. Povlačenje Ujedinjene Kraljevine Velike Britanije i Sjeverne Irske iz Europske unije nije promijenilo situaciju u pogledu obveza koje je njezin nacionalni ured za osiguranje preuzeo prema drugim predmetnim nacionalnim uredima za osiguranje.
                  
               
                     (6)
                  
                  
                     Stoga su ispunjeni svi uvjeti za ukidanje provjera osiguranja motornih vozila od građanskopravne odgovornosti u skladu s Direktivom 2009/103/EZ za vozila koja se uobičajeno nalaze u Crnoj Gori i Ujedinjenoj Kraljevini,
                  
               DONIJELA JE OVU ODLUKU:
         
            Članak 1.
            Od 2. kolovoza 2021. države članice suzdržavaju se od provjera osiguranja od građanskopravne odgovornosti svih vrsta vozila koja se uobičajeno nalaze na državnom području Crne Gore, osim vojnih vozila registriranih u toj zemlji, pri njihovu ulasku u Uniju.
         
         
            Članak 2.
            Od 2. kolovoza 2021.. države članice suzdržavaju se od provjera osiguranja od građanskopravne odgovornosti svih vrsta vozila koja se uobičajeno nalaze na državnom području Ujedinjene Kraljevine, osim vojnih vozila registriranih u toj zemlji, pri njihovu ulasku u Uniju.
         
         
            Članak 3.
            Države članice odmah obavješćuju Komisiju o mjerama koje su poduzele radi primjene ove Odluke.
         
         
            Članak 4.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 30. lipnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 263, 7.10.2009., str. 11.